Vincent van Gogh
Vincent Willem van Gogh (n. 30 di maart 1853 - 29 di juli 1890 Zundert, Hulanda) miho conoci como Vincent van Gogh, tabata un pintor Hulandes. 

E no tabata masha conoci den su bida. Durante su bida el a logra bende algun pintura so. Sinembargo, su fama a crece despues di su morto. Awendia e ta un di e pintornan mas conoci den historia. Su arte a influencia e curso di pintura moderno grandemente.

Van Gogh a cuminsa pinta cu su binti aña. Un di su miho trabou a keda completa dos aña prome cu su fayecimento. El a produci mas cu 2.000 obra di arte. Mas o menos 900 tabata pintura y 1.100 tabata pinta y gesketch. Asina mes, su trabou di arte tabatin masha influencia den arte di modernismo despues di dje. Awe un cantidad di su obranan ta exhibi den museonan rond mundo of ta na benta na prijs hopi halto. 

Na december 1954 Museo di Corsou na Willemstad tabata e prome museo den Latino America y Caribe unda por a mira un exhibicion di Van Gogh.

Bida 
Van Gogh tabata yiu di un pastor y a crece den un famia masha religioso. Vincent tabata masha emocional y no tabata confia den su mes. Entre aña 1860 pa 1880 finalmente el a dicidi di bira artista den pintamento. E tabatin dos romance tristo. El traha tambe sin exito den un boekhandel, como bendedo di arte y predicado. El a keda na Belgica unda el a predica pa studia arte. 

Van Gogh a cuminsa su carera artistico pintando escenanan 'boerenlandschap' di naturalesa cerca di unda e tabata biba cu su mayornan. E tabata pinta kunukeronan Hulandes den nan realidad. E realidad aki no semper tabata uno glamoroso, loke otro artistanan di su tempo si tabata haci. Su pintura mas conoci di e epoca aki ta 'De Aardappeleters'. Esaki ta un di su obranan mas popular tambe. Den e prome temporada aki di su carera, Van Gogh tabata uza tononan hopi uza na Hulanda, esta colornan scur, sombra y tiki colornan briyante. Esaki a cambia pa medio di su experiencianan na Belgica y Francia durante su bida. Su arte a bay door di un transformacion di scuridad pa lus. E popularidad di colornan fel y briyante na Francia a motiv'e pa incorpora e colornan aki den su arte. Di e manera aki, el a purba di adapta su arte na e gusto frances y spera cu mas hende lo cumpra su arte. 

Na banda di diferente artistanan frances, Van Gogh a ricibi hopi inspiracion di arte Hapones. Den e temporada rond di 1880, prints y sketchnan Hapones tabata hopi popular. Van Gogh a cumpra varios, haci replicanan y incorpora aspectonan di e estilo aki den su mesun arte. E influencia aki ta visibel den pinturanan manera 'Flor di Amandel' ('De Amandelbloesem').  

Despues di un tempo tiki exitoso na Belgica, Van Gogh a bay biba na Paris hunto cu su ruman, Theo, cu tabata un comerciante di arte. Theo tabata conoce hopi artista famoso cu a yuda Vincent y influencia su arte. Durante su bida el a skirbi hopi carta pa su ruman y Theo tabata warda nan. Den un di su carta e ta papia tocante su sentimentonan fuerte pa bida y arte. Danki na e cartanan aki nos tin un bista di con su bida, estado mental y pensamentonan tabata. 

Bibando na Francia, Van Gogh tambe a conoce Pisarro, Monet, y Gauguin. Esakinan a yuda e color di su pintura pa briy'e y pinta den slagen cortico cu e kwashi. El a invita diferente artista pa keda cerca dje den ' E cas Geel', pero Gauguin ta e unico cu a acepta e propuesta aki. Van Gogh su temperamento nervioso a haci'e un compañero dificil. Regularmente tabatin discusion y peleanan, verbal y tin biaha fisico, entre nan dos. Discusion tur anochi combina cu pintura tur dia a haci'e malo di salud. Durante un di e pelanan fisico aki, Van Gogh a corta e lobulo di su orea cu un blit di feita.

Fayecimento 
Van Gogh a dicidi di bay Arles, unda el a spera su amigonan lo compañ'e y yud'e busca un scol di arte. Na final di aña 1888, Gauguin a muda for di Arles, lagando Van Gogh. Despues di esey, Van Gogh a cuminsa sufri di atakenan di ansiedad, depresion y posiblemente psychose. Awendia ta specula cu Van Gogh tabatin problemanan mental cronico. El a keda un temporada den un institucion psikiatrico na Saint-Remy, Francia pa ricibi tratamento. Den mei di 1890 su salud mental a mehora y el a bay biba na Auvers-sur-Oise. 

E orea corta e bira un simbolo cu a keda asocia cu Van Gogh te dia di awe. Su problema mental a bira asina serio cu el drenta un instituto pa cuido mental. Diesocho luna despues, el a purba comete suicidio door di tira su mes cu un arma di candela. El a fayece dos dia despues. Theo, cu tabata cu Van Gogh prome cu el a fayece, a informa cu su ultimo palabranan tabata "La tristesse durera toujours", cu kiermen "E tristesa lo dura pa semper" na Frances. E fayecemento di Van Gogh a afecta su ruman masha hopi mes. Seis luna despues, Theo a fayece. 

Durante su carera cortico, Van Gogh a bende tiki pintura y tabatin hopi problema financiero. E tabata depende di su ruman Theo pa por sigui biba como artista.

Galeria di obranan

Link externo 
 Van Gogh Museum Amsterdam
 E trabou completo di Vincent van Gogh
 

Hende
Kultura
Pintor